CELEX: 32014D0399
Language: el
Date: 2014-06-24 00:00:00
Title: 2014/399/ΕΕ: Απόφαση του Συμβουλίου, της 24ης Ιουνίου 2014 , για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Ισλαμικής Δημοκρατίας του Αφγανιστάν στον Παγκόσμιο Οργανισμό Εμπορίου

27.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 188/66
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Ιουνίου 2014
   για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Ισλαμικής Δημοκρατίας του Αφγανιστάν στον Παγκόσμιο Οργανισμό Εμπορίου
   
      (2014/399/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 21 Νοεμβρίου 2004 η κυβέρνηση της Ισλαμικής Δημοκρατίας του Αφγανιστάν υπέβαλε αίτηση προσχώρησης στη συμφωνία που υπογράφηκε στο Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.
            
         
               (2)
            
            
               Στις 13 Δεκεμβρίου 2004 συγκροτήθηκε ομάδα εργασίας για την προσχώρηση της Ισλαμικής Δημοκρατίας του Αφγανιστάν, με σκοπό την επίτευξη συμφωνίας όσον αφορά όρους προσχώρησης που να είναι αποδεκτοί από την Ισλαμική Δημοκρατία του Αφγανιστάν και από όλα τα μέλη του ΠΟΕ.
            
         
               (3)
            
            
               Η Επιτροπή, εξ ονόματος της Ένωσης, διαπραγματεύτηκε μια πλήρη σειρά δεσμεύσεων για το άνοιγμα της αγοράς εκ μέρους της Ισλαμικής Δημοκρατίας του Αφγανιστάν οι οποίες ικανοποιούν τις απαιτήσεις της Ένωσης.
            
         
               (4)
            
            
               Οι δεσμεύσεις αυτές ενσωματώνονται τώρα στο πρωτόκολλο προσχώρησης της Ισλαμικής Δημοκρατίας του Αφγανιστάν στον ΠΟΕ («πρωτόκολλο προσχώρησης»).
            
         
               (5)
            
            
               Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Ισλαμικής Δημοκρατίας του Αφγανιστάν.
            
         
               (6)
            
            
               Επομένως, το πρωτόκολλο προσχώρησης θα πρέπει να εγκριθεί.
            
         
               (7)
            
            
               Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του μέλους που προσχωρεί και του ΠΟΕ, και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι, στα ενδιάμεσα διαστήματα μεταξύ των συνόδων της υπουργικής διάσκεψης, τα καθήκοντά της εκτελούνται από το Γενικό Συμβούλιο.
            
         
               (8)
            
            
               Συνεπώς, είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στο Γενικό Συμβούλιο του ΠΟΕ όσον αφορά την προσχώρηση της Ισλαμικής Δημοκρατίας του Αφγανιστάν στον ΠΟΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου όσον αφορά την προσχώρηση της Ισλαμικής Δημοκρατίας του Αφγανιστάν στον ΠΟΕ είναι να εγκρίνει την εν λόγω προσχώρηση.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Λουξεμβούργο, 24 Ιουνίου 2014.
      
         
            Για το Συμβούλιο
         
         
            Ο Πρόεδρος
         
         E. ΒΕΝΙΖΈΛΟΣ